Bob Anderson (miekkailija)

Robert James Gilbert ”Bob” Anderson (15. syyskuuta 1922 Alverstoke, Hampshire – 1. tammikuuta 2012 Englanti) oli brittiläinen miekkailija, miekkailuvalmentaja ja miekkailukohtauksien elokuvanäyttelijä.

Anderson osallistui miekkailijana Helsingin kesäolympialaisiin 1952, joissa hän putosi säilän yksilökilpailussa toisella kierroksella ja oli joukkuekilpailussa viides. Myöhemmin hän valmensi Britannian miekkailumaajoukkuetta vuosikymmenien ajan.

Anderson näytteli Darth Vaderin taistelukohtaukset Tähtien sota -elokuvasarjan osissa Imperiumin vastaisku (1980) ja Jedin paluu (1983). Hän päätyi näyttelemään kohtaukset itse, koska Darth Vaderia näytellyt David Prowse ei oppinut tarvittuja liikkeitä. Andersonin esiintymisen elokuvissa paljasti niissä Luke Skywalkeria näytellyt Mark Hamill vuonna 1983. Anderson toimi viiden vuosikymmenen aikana miekkailunopettajana useille Hollywood-näyttelijöille, muun muassa Errol Flynnille ja Antonio Banderasille. Hän työskenteli myös muun muassa James Bond -elokuvissa Salainen agentti 007 Istanbulissa (1963) ja Kuolema saa odottaa (2002) sekä Taru sormusten herrasta -elokuvatrilogiassa (2001–2003).

Anderson kuoli englantilaisessa sairaalassa 89-vuotiaana 1. tammikuuta 2012. Hänen viimeiseksi elokuvatyökseen jäi miekkailuvalmennus Hobitti-elokuvasarjassa.

Lähteet

Aiheesta muualla
 Bob Andersonin muistokirjoitus Helsingin Sanomissa 

Brittiläiset miekkailijat
Brittiläiset näyttelijät
Vuonna 1922 syntyneet
Vuonna 2012 kuolleet